## Rješenje o odobrenju prospekta o izdavanju do 2.000.000 redovnih dionica na ime, serije D, privatnom ponudom, ukupne vrijednosti do najviše 20.000.000,00 kuna, pojedinačne nominalne vrijednosti 10,00 kuna po dionici, TRAJEKTNOJ LUCI SPLIT d.d., Split

### NN 86/2005 (15.7.2005.), Rješenje o odobrenju prospekta o izdavanju do 2.000.000 redovnih dionica na ime, serije D, privatnom ponudom, ukupne vrijednosti do najviše 20.000.000,00 kuna, pojedinačne nominalne vrijednosti 10,00 kuna po dionici, TRAJEKTNOJ LUCI SPLIT d.d., Split

# KOMISIJA ZA VRIJEDNOSNE PAPIRE REPUBLIKE HRVATSKE

**1701**

Sukladno odredbama članka 12. stavak 1. točka 5.
i članka 22. stavka 2. Zakona o tržištu vrijednosnih papira, Komisija za vrijed­nosne
papire Republike Hrvatske (u daljnjem tekstu: Komisija), na temelju zahtjeva
trgovačkog društva TRAJEKTNA LUKA SPLIT d.d. Split, Gat sv. Duje 1, za
odobrenje  prospekta o izdavanju dionica
privatnom ponudom, na sjednici održanoj 7. srpnja 2005. godine, donijela je

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu TRAJEKTNA LUKA SPLIT d.d.
Split, Gat sv. Duje 1, odobrava se
prospekt o izdavanju do 2.000.000 redovnih dionica na ime, serije D,
privatnom ponudom, ukupne vrijednosti do najviše 20.000.000,00 kuna,
pojedinačne nominalne  vrijednosti 10,00
kuna po dionici.

2. Ovo rješenje objavit će se u »Narodnim
novinama«.

Obrazloženje

I. Trgovačko društvo Trajektna luka Split d.d.
Split, Gat sv. Duje 1, podnijelo je 1. travnja 2005. godine zahtjev za
odobrenje prospekta o izdavanju redovnih dionica privatnom ponudom, a 20.
travnja, 19. svibnja i 20. lipnja 2005. godine dopune toga zahtjeva, sukladno
Zakonu o tržištu vrijednosnih papira (»Narodne novine« broj 84/02, u daljnjem
tekstu: Zakon) i Pravilniku o sadržaju zahtjeva i prilozima za odobrenje
prospekta i skraćenom prospektu (»Narodne novine« broj 118/03, u daljnjem
tekstu: Pravilnik).

U provedenom postupku je utvrđeno da je
Izvanredna glavna skupština Društva, 31. siječnja 2005. godine, donijela Odluku
o redovnom smanjenju temeljnog kapitala radi unošenja iznosa od 18.677.250,00
kuna u ostale rezerve Društva i o istodobnom povećanju temeljnog kapitala
ulozima.

Sukladno navedenoj odluci Skupštine Društva,
provodi se redovno smanjenje temeljenog kapitala radi  unošenja 18.677.250,00 kuna u ostale rezerve
Društva, čime se temeljni kapital Društva smanjuje s 19.922.400,00 kuna za
18.677.250,00 kuna na 1.245.150,00 kuna. Na temelju iste odluke, temeljni
kapital Društva povećat će se za iznos do najviše 20.000.000,00 kuna,
izdavanjem do 2.000.000 redovnih dionica na ime, serije D, privatnom ponudom,
ulaganjem u  novcu, na način kako je to
predviđeno istom odlukom i prospektom o izdavanju dionica.

Postojeći dioničari, sukladno istoj odluci
Skupštine Društva, imaju pravo prvenstva upisa novih dionica, u dijelu koji
odgovara njihovom udjelu u temeljnom kapitalu
prije njegova povećanja, u roku 20 dana od dana konačnosti rješenja
Komisije o odobrenju prospekta. Ukoliko postojeći dioničari Društva ne
iskoriste svoje pravo prvenstva, te ne upisu i uplate dionice u navedenom roku,
zainteresirani dioničari koji su to pravo u potpunosti iskoristili, mogu u
narednom roku od dva dana upisati i uplatiti sve preostale dionice.

Predmetno izdanje dionica smatrat će se
uspješnim ukoliko u odobrenom roku za upis i uplatu dionica bude upisano i
uplaćeno 90% dionica predmetnog izdanja.

II. Dana 20. travnja 2005. godine, društvo
TRAJEKTNA LUKA SPLIT d.d. Split, Gat sv. Duje 1, dostavilo je Komisiji rješenje
Visokog trgovačkog suda Republike Hrvatske od 23. ožujka 2005. godine, kojim se
ukida rješenje Trgovačkog suda u Splitu broj Tt-04/2228-7,
od 2. prosinca 2004. godine, o upisu prethodnog smanjenja i povećanja temeljnog
kapitala Društva i predmet vraća istom sudu na ponovni postupak.

Na temelju navedenog rješenja Visokog trgovačkog
suda Republike Hrvatske, rješenjem Trgovačkog suda u Splitu, od 11. travnja
2005. godine, brisan je upis promjene podataka upisanih rješenjem toga  suda br. Tt-04/2228-7, od 2. prosinca 2004. godine, odnosno brisan
je upis prethodnog smanjenja i povećanja temeljnog kapitala Društva.

Navedeno brisanje podataka u sudskom registru,
utjecalo je na podatke o temeljnom kapitalu i izdanim dionicama Društva, koji
su navedeni u odluci Skupštine Društva od 31. siječnja 2005. godine i prospektu
o izdavanju dionica predmetnog izdanja.

S obzirom da podaci o temeljnom kapitalu i
izdanim vrijednosnim papirima, sukladno odredbi članka  221. stavak 1. točka B) Zakona o tržištu
vrijednosnih papira, čine obvezni sadržaj prospek­ta
o izdavanju  vrijednosnih papira,
Zaključkom od 16. lipnja 2005. godine, prekinut je postupak pred Komisijom, na
temelju zahtjeva Društva za odobrenje prospekta predmetnog izdanja dionica, do  pravomoćnog okončanja postupka pred
Trgovačkim sudom u Splitu, a povodom rješenja Visokog  trgovačkog suda Republike Hrvatske od 23.
ožujka 2005. godine.

Uvidom u rješenje Trgovačkog suda u Splitu, od
31. svibnja 2005. godine, koje je društvo Trajektna luka Split d.d. Split, Gat
sv. Duje 1, dostavilo Komisiji dana 20. lipnja 2005. godine, utvrđeno je da je
Trgovački sud u Splitu u provedenom ponovnom postupku, upisao smanjenje i
povećanje temeljenog kapitala, koje je prethodnim rješenjem do 11. travnja
2005. godine brisano.

Uzimajući u obzir odredbu članka 11. Zakona o
sudskom registru (»Narodne novine« br. 1/95, 57/96,
45/99, 54/05), prema kojoj upis u registar ima pravni učinak prema subjektu
upisa i prema trećima, sljedećeg dana od dana upisa u registar, ako zakonom
nije drukčije propisano, zatim odredbu članka
17. Pravilnika o načinu upisa u sudski registar (»Narodne novine« br. 1/95), prema kojoj registarski sudac, između ostaloga,
može odlučiti da se upis u registar provede nakon pravomoćnosti rješenja o
upisu, a što registarski sudac u ovom slučaju nije učinio, te odredbu članka
22. Zakona o tržištu  vrijednosnih
papira, kojom je propisano da će Komisija rješenjem odobriti prospekt ako su
zahtjevu priloženi svi propisani prilozi i ako prospekt sadrži sve podatke u
skladu s odredbom članka 21. Zakona, Komisija je  temeljem odredbe članka 148. stavak 2. Zakona
o općem upravnom postupku (»Narodne novine« br.
53/91, 103/96), nastavila postupak.

III. Trgovačko društvo Trajektna luka Split d.d.
Split, Gat sv. Duje 1, uplatilo je naknadu i administrativnu pristojbu,
sukladno Pravilniku o vrsti i visini administrativnih pristojbi i naknada
(»Narodne novine« br. 115/02, 43/03).

IV. Ocjenjujući utvrđeno činjenično stanje,
Komisija smatra da su ispunjeni uvjeti za odobrenje podnesenog prospekta o
izdavanju redovnih dionica društva Trajektna luka Split d.d. Split, Gat sv.
Duje 1, privatnom ponudom te je riješeno kao u izreci.

V. Na temelju odredbe članka 8. stavka 4.
Zakona, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku 30 dana od dana primitka ovog rješenja.

Klasa: UP/I-450-08/05-02/46

Urbroj: 567-01/05-9

Zagreb, 7. srpnja 2005.

Predsjednik Komisije

**Miljenko** **Fičor, v. r.**

Rješenje, NN 86/2005-1701